Inisiatief om leersentrums te bevorder - SA Homeschoolers
Inisiatief om leersentrums te bevorder
Bedryf u 'n leersentrum en wil u dit bekendstel aan meer ouers? Wil u 'n nuwe leersentrum begin? Om u te help, loods die Vereniging vir Tuisonderwys saam met die Pestalozzi Trust 'n inisiatief om ouers en leersentrums bymekaar te bring.
Waar staan leersentrums?
Tuisskole, mikroskole, huisskole, hulpsentrums, leersentrums, ongeregistreerde privaatskole, -en lae-tariefskole is almal verskillende terme wat gebruik word vir 'n sterk groeiende nuwe verskynsel in die Suid-Afrikaanse onderwysomgewing. Dit is naamlik (meestal) klein onafhanklike of privaatskole wat bedryf word deur 'n klein groepie entrepreneurs, ouers, oud-onderwysers of vrywilligers. Hierdie verskynsel is onlangs erkenning gegee in 'n navorsingsverslag van die Sentrum vir Ontwikkeling en Onderneming en word hierin beskryf as die verskuilde bates van Suid-Afrika.
Alhoewel Suid-Afrikaanse burgers die grondwetlike reg het om onafhanklike of privaatskole te stig en te bedryf, is baie van hierdie leersentrums nie geregistreer by die provinsiale owerheid nie, omdat daar van hulle verwag word om te voldoen aan 'n groot aantal streng vereistes wat opgestel is deur amptenare wat geen kennis het van onafhanklike of privaat onderwys nie. Amptenare by die Departement van Onderwys is negatief oor hierdie sentrums en beskou hulle as "fly by nights" wat ouers uitbuit deur baie geld te vra en swak onderwys te lewer. As gevolg hiervan probeer die departement aktief om hierdie sentrums op te spoor en hulle te sluit, met die gevolg dat hierdie sentrums konstant blootgestel word aan die risiko dat hulle deur die departement gesluit kan word.
As gevolg van hierdie risiko vind hierdie sentrums dit moeilik om hulle dienste te bemark, en ouers vind dit moeilik om hierdie sentrums te vind.
Hoe kan die inisiatief leersentrums help?
Die Vereniging vir Tuisonderwys saam met die Pestalozzi Trust loods daarom 'n inisiatief om sentrums in staat te stel om hulle dienste te bemark sonder verhoogde risiko en om ouers te help om hierdie sentrums te vind.
Die Pestalozzi Trust is 'n geregistreerde openbare weldaadsorganisasieen en en het sedert 1998 dit moontlik gemaak vir ouers om tuisonderwys vrymoedig en met gemoedsrus ten beste belang van hul kinders te kies. Die Trust doen dit deur konflik tussen lede en onderwys- en welsynsdepartemente en ander owerheidsorgane te voorkom en op te los, en deur lidgesinne in die hof te verdedig indien die konflik nie buite die hof besleg kan word nie.
Die Vereniging vir Tuisonderwys beywer hom sedert 1992 vir die erkenning van ouers se reg om hulle kinders binne familieverband op te voed in Suid-Afrika en help om belanghebbers in tuisonderwys te verbind deur middel van sy webwerf. Die webwerf van die Vereniging is die mees omvattende webwerf oor tuisonderwys in Suid-Afika en ontvang ongeveer 10 000 besoeke per maand.
Die Pestalozzi Trust het 'n lidmaatskap kategorie geskep vir burgerlike onderwysinstellings, wat onafhanklike of privaatskole insluit, om die grondwetlike regte van hierdie sentrums te beskerm.
Die Vereniging vir Tuisonderwys het 'n fasiliteit op sy webwerf geskep waardeur ouers in verbinding kan kom met sentrums sonder om die kontakbesonderhede van die sentrum te publiseer. Die fasiliteit werk soos volg:
Ouers wat 'n leersentrum soek, kan 'n vorm op die webwerf voltooi deur die Centres opsie te kies in die hoofspyskaart. In die vorm moet die ouer kontakbesonderhede verskaf. (Kliek hier om die vorm op die webwerf te besigtig)
Wanneer die vorm ingedien word, word 'n epos-boodskap gestuur aan die Leersentrum Poslys. Hierdie poslys bevat die epos-adresse van leersentrums en kurrikulum verskaffers wat leersentrums ondersteun.
Wanneer die Leersentrum Poslys die boodskap van die vorm ontvang, word die boodskap verspei aan al die adresse op die poslys.
Wanneer die leersentrum die boodskap ontvang, kan hulle die ouer direk skakel met die kontakbesonderhede wat in die vorm verskaf is.
Indien u 'n leersentrum bedryf, of leersentrums ondersteun, en boodskappe van ouers wil ontvang, moet u adres op die Leersentrum Poslys gelaai word.